నేచర్ (పత్రిక)
నేచర్" అనేది ఒక ప్రసిద్ధ బ్రిటీష్ వైజ్ఞానిక పత్రిక" , ఇది 1869 నవంబరు 4 న మొదటిసారి ప్రచురించబడింది. ప్రపంచంలో అత్యంత ప్రసిద్ధిగాంచిన బహుళ శాస్త్రీయ విభాగాల పత్రికగా ఇది పరిగణించబడుతుంది. ఇప్పుడు ఎక్కువ శాస్త్రీయ పత్రికలు ఏదో ఒక విభాగానికి లేదా రంగానికి ప్రత్యేకించబడుతున్నాయి, అయితే విస్తృతమైన శాస్త్రీయ రంగాలకు సంబంధించిన మౌలిక పరిశోధక రచనలను ఇప్పటికీ ప్రచురిస్తున్న అతికొద్ది పత్రికల్లో "నేచర్" ఒకటి. (ఇటువంటి ఇతర వారపత్రికలకు "సైన్స్", "ప్రొసీడింగ్స్ ఆఫ్ ది నేషనల్ అకాడమీ ఆఫ్ సైన్సెస్‌" లను ప్రసిద్ధ ఉదాహరణలుగా చెప్పవచ్చు). శాస్త్రీయ పరిశోధనలో అనేక రంగాలు ఉన్నాయి, వీటిలో ముఖ్యమైన కొత్త పురోగమనాలు మరియు అసలు పరిశోధనలను వ్యాసాలుగా లేదా పరిశోధక పత్రాలుగా "నేచర్‌"లో ప్రచురిస్తారు.
శాస్త్రవేత్తలు ఈ పత్రికకు ప్రాథమిక పాఠకులుగా ఉన్నారు, అయితే సారాంశాలు మరియు సహ వ్యాసాలు అత్యంత ముఖ్యమైన పత్రాలను సాధారణ ప్రజానీకానికి మరియు ఇతర రంగాల్లోని శాస్త్రవేత్తలకు అర్థమయ్యేలా చేస్తాయి. ప్రతి సంచికలో ప్రధానంగా సంపాదకీయాలు, సమకాలీన అంశాలు, శాస్త్రీయ పరిశోధనల ఫలితాలు, వ్యాపారం, శాస్త్రీయ విలువలు మరియు పరిశోధన మైలురాళ్లు, శాస్త్రవేత్తలకు సాధారణ ఆసక్తి కలిగించే అంశాలపై వార్తలు మరియు ప్రత్యేక వ్యాసాలు, వార్తలు ఉంటాయి. పుస్తకాలు మరియు కళలకు సంబంధించిన విభాగాలు కూడా దీనిలో ఉంటాయి. పత్రిక యొక్క మిగిలిన భాగంలో ఎక్కువగా పరిశోధక వ్యాసాలు ఉంటాయి, వీటిలో తరచుగా బాగా ఎక్కువ సాంకేతికత కనిపిస్తుంది. కథనాల పొడవుపై కఠినమైన పరిమితులు ఉండటం వలన, అనేక సందర్భాల్లో ముద్రించిన అంశాలు వాస్తవానికి సారాంశ రూపంలో ఉంటాయి, వీటికి సంబంధించిన "అనుబంధ అంశాలు" పత్రిక యొక్క వెబ్‌సైట్‌లో సమగ్ర వివరాలతో ఉంటాయి.
2007లో "నేచర్" ("సైన్స్‌"తో కలిపి) సమాచార ప్రసారాలు మరియు మానవత్వానికి సంబంధించి ప్రిన్స్ ఆఫ్ ఆస్టురియస్ అవార్డు గెలుచుకుంది.
పద్ధెనిమిదో శతాబ్దపు బ్రిటన్ శాస్త్రీయ ప్రగతికి నెలవుగా ఉండేది; ముఖ్యంగా 19వ శతాబ్దపు రెండో అర్ధ భాగంలో బ్రిటన్‌లో అనేక సాంకేతిక మరియు పారిశ్రామిక మార్పులు మరియు పురోగమనాలు సంభవించాయి. రాయల్ సొసైటీకి చెందిన పత్రికలను (జర్నళ్లు) ఈ కాలానికి చెందిన అత్యంత ప్రసిద్ధ శాస్త్రీయ పత్రికలుగా చెప్పవచ్చు, చార్లస్ డార్విన్ నుంచి ఐజాక్ న్యూటన్, మైకెల్ ఫారడే వరకు పలువురు శాస్త్రవేత్తల పరిశోధనలకు సంబంధించిన అనేక వివరాలను వీటిలో ప్రచురించారు, ఈ కాలం సందర్భంగా, అంటే 1850వ దశకం నుంచి 1860వ దశకానికి ప్రసిద్ధ శాస్త్రీయ పత్రికల సంఖ్య రెట్టింపయింది. ఈ ప్రముఖ శాస్త్రీయ మేగజైన్ల (సంచికలు) సంపాదకులు ఈ ప్రచురణలు విజ్ఞానశాస్త్రం అభివృద్ధికోసం అవయవాలుగా పనిచేసేందుకు అత్యవసరంగా సృష్టించబడ్డాయని అభిప్రాయపడ్డారు, అంటే ప్రజానీకానికి మరియు శాస్త్రీయ ప్రపంచానికి మధ్య వారధిగా పని చేయడం వీటి ప్రధాన ఉద్దేశమని పేర్కొన్నారు.
"నేచర్" 1869లో మొదటిసారి ప్రచురించబడింది, నేచర్ తరహాలో గతంలో మరే ఇతర పత్రిక రూపొందించబడలేదు. "నేచర్‌"కు ముందు "Recreative Science: A Record and Remembrancer of Intellectual Observation" పేరుతో ఒక పత్రిక ప్రారంభమైంది, ఇది 1859లో మొదటిసారి ప్రచురించబడింది, ఇది ఒక "ప్రాకృతిక చరిత్ర" మేగజైన్‌గా ప్రారంభమై, భౌతిక పరిశోధక శాస్త్రం మరియు సాంకేతిక అంశాలు మరియు తక్కువ ప్రాకృతిక చరిత్ర సంబంధ అంశాలు కలిగిన పత్రికగా పురోగమించింది. అంతేకాకుండా అసలు పేరును మార్చుకొని "ఇంటెలెక్చువల్ అబ్జెర్వర్: ఎ రివ్యూ ఆఫ్ న్యాచురల్ హిస్టరీ, మైక్రోస్కోపిక్ రీసెర్చ్ అండ్ రీక్రియేటివ్ సైన్స్" అనే పేరుతో ప్రచురణలు మొదలుపెట్టింది, ఆ తరువాత ఈ పేరు కూడా "స్టూడెంట్ అండ్ ఇంటెలెక్చువల్ అబ్జెర్వర్ ఆఫ్ సైన్స్, లిటరేచర్ అండ్ ఆర్ట్‌"గా మార్చుకుంది. "రీక్రియేటివ్ సైన్స్" తరువాత ఖగోళ శాస్త్రం మరియు "పురావస్తు శాస్త్రం" వంటి మరిన్ని భౌతిక శాస్త్ర విభాగాలను తనలో చేర్చుకునేందుకు ప్రయత్నించగా, "ఇంటెలెక్చువల్ అబ్జెర్వర్" సాహిత్యం మరియు కళలను చేర్చుకోవడం ద్వారా తన పరిధిని విస్తరించుకుంది. "రీక్రియేటివ్ సైన్స్" మాదిరిగానే "పాపులర్ సైన్స్ రివ్యూ" అనే పేరుగల ఒక శాస్త్రీయ పత్రిక "1862" లో ప్రారంభమైంది, ఇది వివిధ శాస్త్రీయ విభాగాలకు సంబంధించిన అంశాలను 'సైంటిఫిక్ సమ్మరీ' లేదా 'క్వార్టర్లీ రెట్రోస్పెక్ట్' అనే ఉప విభాగాలతో తెలియజేస్తుంది, ఈ పుస్తకంలో తాజా శాస్త్రీయ పరిశోధనలు మరియు ప్రచురణలపై సమీక్షలు మరియు వ్యాఖ్యానాలు ఉంటాయి. "నేచర్" అభివృద్ధికి ముందు ఇంగ్లండ్‌లో మరో రెండు ఇతర పత్రికలు "క్వార్టర్లీ జర్నల్ ఆఫ్ సైన్స్" మరియు "సైంటిఫిక్ ఒపీనియన్" పేరుతో వెలువడ్డాయి, వీటిని వరుసగా 1864 మరియు 1868 సంవత్సరాల్లో స్థాపించారు. సంపాదకీయం మరియు నమూనాపరంగా "నేచర్‌"తో "ది రీడర్" అనే పత్రికకు దగ్గరి అనుబంధం ఉంది, దీనిని 1864లో ప్రారంభించారు; "పాపులర్ సైన్స్ రివ్యూ" మాదిరిగా శాస్త్రీయ వర్గం వెలుపల ఉన్న పాఠకులకు చేరువయ్యేందుకు ఈ పత్రికలో విజ్ఞాన శాస్త్రానికి సాహిత్యం మరియు కళలకు సంబంధించిన అంశాలను కూడా చేర్చారు.
అయితే ఇటువంటి పత్రికలన్నీ చివరకు విఫలమయ్యాయి. "పాపులర్ సైన్స్ రివ్యూ" మాత్రమే ఎక్కువ కాలం, అంటే సుమారు 20 ఏళ్లు కొనసాగింది, చివరకు 1881లో మూతబడింది; "రీక్రియేటివ్ సైన్స్" మరియు "స్టూడెంట్ అండ్ ఇంటెలెక్చువల్ అబ్జెర్వర్" పత్రికలు 1871లో మూతబడ్డాయి. అనేకసార్లు సంపాదకీయ మార్పులు జరిగిన తరువాత "క్వార్టర్లీ జర్నల్" చివరకు 1885లో మూతబడింది. "ది రీడర్" 1867లో నిలిపివేయబడింది, చివరగా "సైంటిఫిక్ ఒపీనియన్" సుమారు 2 ఏళ్లపాటు కొనసాగి, జూన్ 1870లో మూతబడింది.
"ది రీడర్" మూతబడిన తరువాత కొంత కాలానికి ఒక మాజీ సంపాదకుడు "నార్మన్ లాక్‌యెర్" "నేచర్" అనే పేరుతో కొత్త శాస్త్రీయ పత్రికను సృష్టించాలని నిర్ణయించారు, విలియమ్ వోర్డ్‌వర్త్ చేసిన వ్యాఖ్య "టు ది సాలిడ్ గ్రౌండ్ ఆఫ్ నేచర్ ట్రస్ట్స్ ది మైండ్ దట్ బిల్డ్స్ ఫర్ ఐ" నుంచి ఆయన ఆ పేరును స్వీకరించారు. మొదట అలెగ్జాండర్ మాక్‌మిలియన్ సొంతంగా ప్రచురించిన "నేచర్" దానిపూర్వ పత్రికలు మాదిరిగానే ఉండేది, శాస్త్రీయ పరిజ్ఞానంలో పురోగమనాల గురించి వివిధ విషయాలను విద్యాధికులైన పాఠకులకు అందించేది. ప్రతివాద ప్రయోజనాన్ని అందించడంలో ఈ కాలానికి చెందిన అన్ని శాస్త్రీయ పత్రికల కంటే "నేచర్" సమర్థవంతమైనదిగా సృష్టించబడిందని, అభివృద్ధి చెందిందని జానెట్ ప్రౌన్ ప్రతిపాదించారు. "నేచర్" యొక్క పలు ప్రారంభ సంచికల్లో X క్లబ్‌గా పిలిచే ఒక గ్రూపులోని సభ్యులు వ్యాసాలు రాశారు, ఈ గ్రూపులో ఆ కాలానికి చెందిన ఉదార, ప్రగతిశీల మరియు కొంతవరకు సంప్రదాయ శాస్త్రీయ విశ్వాసాలు ఉన్న శాస్త్రవేత్తలు సభ్యులుగా ఉండేవారు. థామస్ హెన్రీ హుక్లెయ్ ప్రారంభించిన ఈ గ్రూపులో జోసెఫ్ హూకెర్, హెర్బెర్ట్ స్పెన్సెర్ మరియు జాన్ టైండాల్ తదితర ముఖ్యమైన శాస్త్రవేత్తలు, మరో ఐదుగురు శాస్త్రవేత్తలు మరియు గణిత శాస్త్రజ్ఞులు సభ్యులుగా ఉన్నారు; ఉమ్మడి వారసత్వంతో ప్రతిపాదించబడిన డార్విన్ జీవపరిణామ సిద్ధాంతానికి ఈ శాస్త్రవేత్తలందరూ గట్టి మద్దతుదారులుగా ఉండేవారు, అయితే 19వ శతాబ్దం రెండో అర్ధ భాగంలో ఈ సిద్ధాంతంపై సంప్రదాయవాద శాస్త్రవేత్తల సమూహాల నుంచి పెద్దఎత్తున విమర్శలు వచ్చాయి. వాస్తవానికి ఇది శాస్త్రీయ ఉదారవాదంలో భాగంగా ఉండటంతో "నేచర్" తన ముందు పత్రికల పోలిస్తే విజయవంతంగా ముందుకు వెళ్లగలిగింది. 1966 నుంచి 1973 వరకు మరియు 1980 నుంచి 1995 వరకు నేచర్‌కు "సంపాదకుడి"గా పనిచేసిన జాన్ మేడోక్స్ పత్రిక వందో వార్షికోత్సవ వేడుక విందులో మాట్లాడుతూ నేచర్ యొక్క పాత్రికేయ విలువలు పాఠకులను ఆకర్షించడానికి సాయపడ్డాయని పేర్కొన్నారు; ప్రజలను దగ్గరకు తీసుకొచ్చేందుకు పాత్రికేయ విలువలు ఎంతో ఉపయోగపడతాయని, ఇవి లేకుంటే వారిని ఏకతాటిపైకి తీసుకురావడం కష్టమవుతుందని "పత్రికా రచన" (జర్నలిజం) గురించి మేడాక్స్ అభిప్రాయపడ్డారు. లాక్‌యెర్ యొక్క పత్రిక మొదటి నుంచి ఇదే మార్గాన్ని అనుసరిస్తుందని చెప్పారు. అంతేకాకుండా, పత్రికకు ప్రారంభ సంవత్సరాల్లో ఆర్థిక మద్దతు అందించిన మాక్‌మిలన్ కుటుంబం ఇది అభివృద్ధి చెందేందుకు దీనికి ముందు పత్రికలతో పోలిస్తే బాగా స్వేచ్ఛ ఇచ్చిందని, పత్రిక నిలదొక్కుకోవడానికి ఇటువంటి వాతావరణంగా బాగా సాయపడిందని తెలిపారు.
20వ శతాబ్దం సందర్భంగా, ముఖ్యంగా 90వ దశకం రెండో అర్ధ భాగంలో "నేచర్" బాగా అభివృద్ధి చేయబడటంతోపాటు విస్తరించబడింది.
"నేచర్" వ్యవస్థాపకుడు నార్మన్ లాక్‌యెర్ ఇంపీరియల్ కళాశాలలో ఒక అధ్యాపకుడిగా పనిచేశారు. 1919లో పత్రిక రెండో సంపాదకుడిగా ఉన్న రిచర్డ్ గ్రెగోరీ ఆయన స్థానంలో బాధ్యతలు స్వీకరించారు. "నేచర్" పత్రికను గ్రెగోరీ అంతర్జాతీయ శాస్త్రీయ వర్గంలో నిలదొక్కుకునేందుకు సాయపడ్డారు. "గ్రెగోరీ ఎల్లప్పుడూ శాస్త్ర రంగంలో అంతర్జాతీయ సంబంధాలపై బాగా ఆసక్తి చూపించారు, "నేచర్" వ్యాసాల్లో ఆయన ఎప్పుడూ అంతర్జాతీయ శాస్త్రీయ సంఘాల కార్యకలాపాలకు సంబంధించిన వివరాలకు చోటు కల్పించారని రాయల్ సొసైటీ ఆయన సంస్మరణార్థం పేర్కొంది. 1945 నుంచి 1973 సంవత్సరాల సందర్భంగా, "నేచర్" సంపాదక వర్గం మూడుసార్లు మారింది, మొదటిసారి 1945లో A.J.V. గాల్ పగ్గాలు చేపట్టగా, తరువాత L.J.F. బ్రింబుల్ (1958లో ఈ ఏడాది ఏకైక సంపాదకుడుగా ఉన్నారు), ఆపై జాన్ మేడాక్స్ 1965లో పత్రిక పగ్గాలు చేపట్టారు, చివరకు 1973లో డేవిడ్ డేవీస్ ఈ బాధ్యతలు చేపట్టారు. 1980లో మేడాక్స్ సంపాదకుడిగా తిరిగి వచ్చారు, 1995 వరకు ఆయన ఈ బాధ్యతల్లో కొనసాగారు. ఆ తరువాత నుంచి ఫిలిప్ క్యాంబెల్ అన్ని "నేచర్" ప్రచురణలకు ఎడిటర్-ఇన్-చీఫ్‌గా విధులు నిర్వహిస్తున్నారు.
1970లో "నేచర్" తన తొలి వాషింగ్టన్ కార్యాలయాన్ని ప్రారంభించింది; 1985లో న్యూయార్క్‌లో, 1987లో టోక్యో మరియు మ్యూనిచ్‌లో, 1989లో ప్యారిస్‌లో, 2001లో శాన్‌ఫ్రాన్సిస్కోలో, 2004లో బోస్టన్‌లో, 2005లో హాంకాంగ్‌లో ఇతర కార్యాలయాలు ఏర్పాటు చేసింది. 1980వ దశకం నుంచి ఈ పత్రిక భారీస్థాయిలో విస్తరించబడింది, ఇందులో భాగంగా పదికిపైగా కొత్త పత్రికలు ప్రారంభించింది. ఈ పత్రికలు నేచర్ పబ్లిషింగ్ గ్రూపు పరిధిలోకి వస్తాయి, ఈ గ్రూపును 1999లో ఏర్పాటు చేశారు, దీనిలో "నేచర్", నేచర్ రీసెర్చ్ జర్నళ్లు, స్టాక్‌టన్ ప్రెస్ స్పెషలిస్ట్ జర్నళ్లు మరియు మాక్‌మిలన్ రిఫెరెన్స్ (NPG రిఫెరెన్స్‌గా పేరు మార్చారు) భాగంగా ఉన్నాయి.
1997లో, "నేచర్" తన సొంత వెబ్‌సైట్ www.nature.comను ప్రారంభించింది, 1999లో నేచర్ పబ్లిషింగ్ గ్రూపు దానియొక్క "నేచర్ రివ్యూస్" శ్రేణిని మొదలుపెట్టింది. కొన్ని వ్యాసాలు మరియు పత్రాలు నేచర్ వెబ్‌సైట్‌లో ఉచితంగా అందుబాటులో ఉన్నాయి. ఇతరాలకు వెబ్‌సైట్‌కు డబ్బు చెల్లించి ప్రవేశం పొందవచ్చు.
300,000 సీనియర్ శాస్త్రవేత్తలు మరియు ఎగ్జిక్యూటివ్‌లు, మొత్తం మీద 600,000 మంది పాఠకులు తమ పత్రికలను చదువుతున్నట్లు నేచర్ ప్రకటించింది. ప్రపంచవ్యాప్తంగా పంపిణీ అవుతున్న కాపీలు సంఖ్య సుమారు 65,000. అయితే ఒక్కో పత్రిక (కాపీ)కు సగటున 10 మంది కంటే ఎక్కువ పాఠకులు ఉన్నట్లు అధ్యయనాలు సూచిస్తున్నాయి.
అక్టోబరు 30, 2008న, "నేచర్" మొదటిసారి ఒక అమెరికా అధ్యక్ష అభ్యర్థికి మద్దతు ఇచ్చింది, బరాక్ ఒబామాకు అమెరికా 2008 అధ్యక్ష ఎన్నికల సందర్భంగా నేచర్ మద్దతుగా నిలబడింది.
"నేచర్‌"లో ఒక వ్యాసం ప్రచురణ కావడాన్ని అత్యంత ప్రతిష్ఠాత్మకంగా పరిగణిస్తారు. దీనిలో ప్రచురించబడే వ్యాసాలను చాలా గొప్పగా చూపిస్తారు. వీని ఫలితంగా పదోన్నతలు, నిధుల మంజూరు మరియు ప్రధాన స్రవంతి ప్రసార మాధ్యమాలు దృష్టి కేంద్రీకరించేందుకు దారితీసిన సందర్భాలు అనేకం ఉన్నాయి. ఈ సానుకూల స్పందన ప్రభావాలు కారణంగా, ఉన్నత-స్థాయి పత్రికలైన "నేచర్" మరియు దాని సమీప ప్రత్యర్థి "సైన్స్‌" లలో తమ పరిశోధనల వివరాలు ప్రచురించబడేలా చూసేందుకు శాస్త్రవేత్తల మధ్య తీవ్రమైన పోటీ ఉంటుంది. "నేచర్" యొక్క "ప్రభావ కారణం", అంటే ఇతర పుస్తకాలపై ఒక పత్రిక సృష్టించే అనులేఖనాల సంఖ్య విలువ, 2008లో 31.434 వద్ద ఉంది (థామస్ ISI చేత కొలవబడింది), శాస్త్రీయ పత్రికల్లో ఇదే అత్యధిక స్థాయి కావడం గమనార్హం.
అనేక ఇతర ప్రొఫెషనల్ సైంటిఫిక్ జర్నళ్లు మాదిరిగా, వ్యాసాలు మొదట సంపాదకుడి చేత ప్రాథమిక పరిశీలన చేయబడతాయి, తరువాత ప్రచురణకు ముందు సహపాఠి సమీక్ష (Peer review) జరుగుతుంది. ఈ దశలో ఇతర శాస్త్రవేత్తలు, సంపాదకుడు చేత ఎంపిక చేయబడిన, సంబంధిత విభాగంలో నిపుణత ఉన్న వారు, సమీక్షించబడుతున్న పరిశోధనతో సంబంధంలేనివారు ఆ వ్యాసాలను చదివి విమర్శలను తెలియజేస్తారు. సమయోచితమైన అంశం మరియు ఒక నిర్దిష్ట విభాగంలో అద్భుతమైన ఆవిష్కరణలు అవుతాయని భావించిన అంశాలు "నేచర్" ప్రచురించబడే ముందు, అవి కేవలం సమీక్షకు మాత్రమే పంపబడతాయి. దీని ఫలితంగా, ఎక్కువ వ్యాసాలు సమీక్ష లేకుండానే తిరస్కరించబడతాయి.
"నేచర్" యొక్క అసలు "కట్టుబాటు ప్రకటన" (mission statement) ప్రకారం:
ఇది 2000లో ilA సవరించబడింది:
ఆధునిక చరిత్రలో అత్యంత ప్రాముఖ్యత కలిగిన శాస్త్రీయ పరిణామాల్లో అనేకం మొదట "నేచర్‌" లోనే ప్రచురించబడ్డాయి. "నేచర్‌"లో ప్రచురించబడిన ప్రధాన శాస్త్రీయ పరిణామాల్లో కొన్ని ఈ కింద ఇవ్వబడ్డాయి, వీటి అన్నింటిలో చాలా ముఖ్యమైన పరిణామాలు ఉన్నాయి, అవి ప్రచురించబడిన వ్యాసంలో వ్యాఖ్యానాలు పొందాయి.జాన్ హెండ్రిక్ స్కోన్‌కు సంబంధించిన ఐదు మోసపూరిత పత్రాలు 2000–2001 కాలంలో "నేచర్‌"లో ప్రచురితమయ్యాయి. సూపర్‌కండక్టివిటీకి (మహావాహకత్వం) సంబంధించిన ఈ పత్రాల్లో తప్పుడు సమాచారం మరియు ఇతర శాస్త్రీయ మోసాలు ఉన్నాయని వెల్లడైంది. 2003లో "నేచర్" ఈ పత్రాలను ఉపసంహరించుకుంది. స్కోన్ కళంకం ఒక్క "నేచర్‌"కు మాత్రమే పరిమితం కాలేదు. "సైన్స్" మరియు "ఫిజికల్ రివ్యూ" వంటి ఇతర ప్రసిద్ధ పత్రికలు కూడా స్కోన్ మోసపూరిత పత్రాలను ప్రచురించి, తరువాత ఉపసంహరించుకున్నాయి.
DNA నిర్మాణంపై వాట్సన్ మరియు క్రీక్‌ యొక్క 1953నాటి అత్యంత ప్రసిద్ధ పరిశోధక పత్రాన్ని ప్రచురించే ముందు "నేచర్" ఆ పత్రాన్ని ఎటువంటి సహపాఠి సమీక్షకు పంపించలేదు. "నేచర్" సంపాదకుడు జాన్ మేడాక్స్ దీనిపై మాట్లాడుతూ వాట్సన్ మరియు క్రీక్‌ల పరిశోధనా పత్రాన్ని నేచర్‌లో సహపాఠి సమీక్షకు పంపలేదని తెలిపారు - "... ఈ పత్రంలో నిజానిజాలను నిర్ధారణ చేయాల్సిన అవసరం లేదు; దానిలో కచ్చితత్వం స్పష్టంగా తెలుస్తోంది." ఈ రంగంలో నిజనిర్ధారణ చేసే నిపుణుడెవరూ లేరు ... అలా ఎవరైనా ఉన్నా కూడా ఈ నిర్మాణాన్ని చూస్తే పెదవి కదపలేరు"
బేటా డెకేకు సంబంధించిన బలహీన సంకర్షణ సిద్ధాంతంపై ఎరికో ఫెర్మీ సమర్పించిన పరిశోధక పత్రం విషయంలో దీనికి ముందు ఒక దోషం జరిగింది. "నేచర్" ఈ పరిశోధక పత్రాన్ని తోసిపుచ్చింది, ఇది వాస్తవానికి చాలా దూరంగా ఉందని ఈ సందర్భంగా నేచర్ అభిప్రాయపడింది. ఫెర్మీ యొక్క పత్రం "జెయిత్‌ష్రిఫ్ట్ ఫుర్ ఫిజిక్‌" లో 1934లో ప్రచురించబడింది, తరువాత ఐదేళ్లకు చివరకు "నేచర్" ఈ పరిశోధక పత్రాన్ని ప్రచురించింది, ఫెర్మీ యొక్క పరిశోధనలకు విస్తృత ఆమోదం లభించడంతో నేచర్ దీనిని ప్రచురించింది.
"నేచర్" తిరస్కరించిన పరిశోధన ఫలితాలకు సంబంధించి పాల్ లౌటెర్‌బర్ మరియు పీటర్ మాన్స్‌ఫీల్డ్ తత్వశాస్త్రం లేదా వైద్యశాస్త్రంలో నోబెల్ బహుమతి గెలుచుకున్నారు, లౌటెర్‌బర్ తిరిగి విజ్ఞప్తి చేసిన తరువాతే ఈ ఫలితాలను నేచర్ ప్రచురించింది, "కోపింగ్ విత్ పీర్ రిజెక్షన్" అనే సంపాదక శీర్షికతో పరిశోధక పత్రాలను తిరస్కరించడంపై తన సొంత తప్పులను "నేచర్" గుర్తించింది.
"నేచర్" పత్రిక నేచర్ పబ్లిషింగ్ గ్రూపు చేత యునైటెడ్ కింగ్‌డమ్ నుంచి ప్రచురించబడుతుంది, నేచర్ పబ్లిషింగ్ గ్రూపు మాక్‌మిలన్ పబ్లిషర్స్ యొక్క అనుబంధ సంస్థగా ఉంది, ఈ సంస్థ జార్జి వాన్ హాల్ట్‌బ్రియాంక్ పబ్లిషింగ్ గ్రూపు యాజమాన్యంలో భాగంగా ఉంది. నేచర్‌కు లండన్, న్యూయార్క్ నగరం, శాన్‌ఫ్రాన్సిస్కో, వాషింగ్టన్ D.C., బోస్టన్, టోక్యో, హాంకాంగ్, ప్యారిస్, మ్యూనిచ్ మరియు బేసింగ్‌స్టోక్ నగరాల్లో కార్యాలయాలు ఉన్నాయి. "నేచర్ న్యూరోసైన్స్" , "నేచర్ బయోటెక్నాలజీ" , "నేచర్ మెథడ్స్" , "నేచర్ క్లినికల్ ప్రాక్టీస్" శ్రేణి పత్రికలు, "నేచర్ స్ట్రక్చరల్ & మాలిక్యులార్ బయాలజీ" మరియు "నేచర్ రివ్యూస్" శ్రేణి పత్రికలను కూడా నేచర్ పబ్లిషింగ్ గ్రూపు ప్రచురిస్తుంది.
ప్రస్తుతం "నేచర్" యొక్క సంచిక ఒక "నేచర్ పాడ్‌కాస్ట్" అనుబంధంతో వస్తుంది దీనిలో సంచిక యొక్క ముఖ్యాంశాలు మరియు వ్యాసాల రచయితలు మరియు పరిశోధనకు సంబంధించిన విలేకరుల ఇంటర్వ్యూలు ఉంటాయి. దీనిని ఆడమ్ రూథర్‌ఫోర్డ్ మరియు కెర్రీ స్మిత్ అందజేస్తున్నారు, దీనిలో ఆధునిక పరిశోధనపై శాస్త్రవేత్తల వద్ద తీసుకున్న ఇంటర్వ్యూలు మరియు నేచర్ యొక్క సంపాదకులు మరియు విలేకరుల నుంచి వార్తా నివేదికలు ఉంటాయి. 'పోడియం' అని పిలిచే 60 సెకన్ల ఒపినియన్ స్లాట్ మరియు సౌండ్ ఆఫ్ సైన్స్ అని పిలిచే విజ్ఞాన శాస్త్ర సంబంధ సంగీతం లేదా ఇతర శాస్త్రీయ ఆడియో రికార్డింగ్‌లతో కూడిన స్లాట్ వంటి నిరంతర స్లాట్‌లు దీనిలో భాగంగా ఉంటాయి. దీనిని గతంలో కేంబ్రిడ్జ్ యూనివర్శిటీ మరియు ది నేక్డ్ సైంటిస్ట్స్‌కు చెందిన క్రిస్ స్మిత్ సమర్పించేవారు.
2007లో, నేచర్ పబ్లిషింగ్ గ్రూపు "క్లినికల్ ఫార్మకాలజీ & థెరాప్యూటిక్స్‌"ను ప్రచురించడం ప్రారంభించింది, ఇది అమెరికన్ సొసైటీ ఆఫ్ క్లినికల్ ఫార్మకాలజీ & థెరాప్యూటిక్స్ యొక్క అధికార పత్రికగా ఉంది, అంతేకాకుండా ఇదే ఏడాది నేచర్ అమెరికన్ సొసైటీ ఆఫ్ జీన్ థెరపీ యొక్క అధికార పత్రిక "మాలిక్యులార్ థెరపీ", "ఇంటర్నేషనల్ సొసైటీ ఫర్ మైక్రోబియాల్ ఎకాలజీ (ISME) పత్రిక"ను ప్రచురించడం మొదలుపెట్టింది. నేచర్ పబ్లిషింగ్ గ్రూపు 2007లో "నేచర్ ఫోటోనిక్స్" మరియు 2008లో "నేచర్ జియోసైన్స్" ప్రచురణ ప్రారంభించింది. "నేచర్ కెమిస్ట్రీ" మొదటి సంచిక ఏప్రిల్ 2009లో వెలువడింది.
నేచర్ పబ్లిషింగ్ గ్రూపు స్వీయ-సేకరణ ప్రక్రియకు క్రియాశీలకంగా మద్దతు ఇస్తుంది, 2002లో ఈ పత్రిక తన రచయితలు రాసిన వ్యాసాలను వారి సొంత వెబ్‌సైట్‌లలో పొందుపరుచుకునేందుకు అనుమతించింది, ఇటువంటి అనుమతి ఇచ్చిన మొదటి ప్రచురణ సంస్థగా నేచర్ గుర్తింపు పొందింది, రచయితలు తమ రచనల కాపీరైట్‌ను బదిలీ చేయాల్సిన అవసరం లేకుండా, ప్రచురణకు ప్రత్యేక హక్కును మాత్రమే ఇవ్వాలని విజ్ఞప్తి చేయడం ద్వారా నేచర్ ఈ విధానాన్ని అమలు చేసింది. డిసెంబరు 2007లో, నేచర్ పబ్లిషింగ్ గ్రూపు నేచర్ పత్రికల్లో వ్యాసాల కోసం క్రియేటివ్ కామన్స్ ఆట్రిబ్యూషన్-నాన్ కమర్షియల్-షేర్ ఎలైక్ లైసెన్స్‌ను ప్రవేశపెట్టింది, ఇవి ఒక జీవి యొక్క జన్యువును మొదటిసారి ప్రాథమిక క్రమంలో ప్రచురించాయి. 2008లో, "నేచర్" నుంచి ఒక వ్యాసాల సేకరణను "H. G. వెల్స్ ఇన్ నేచర్, 1893-1946: ఎ రిసెప్షన్ రీడర్" పేరుతో జాన్ S. పార్టింగ్టన్ తయారు చేశారు, దీనిని పీటర్ లాంగ్ సంస్థ ప్రచురించింది.
"నేచర్" పత్రిక కాకుండా, "నేచర్" పేరుతో వచ్చే మరో మూడు పత్రికలు ఉన్నాయి, వీటిని కూడా నేచర్ పబ్లిషింగ్ గ్రూపు ప్రచురిస్తుంది: